Xorijiy davlatlar fuqaro aviatsiyasi havo kemalarining ekspluatantlariga bir martalik parvozni amalga oshirish uchun ruxsatnoma berish tartibi toʻgʻrisidagi nizomni tasdiqlash haqida
(resolution, 2020-05-23)

Oʻzbekiston Respublikasi Prezidentining “Oʻzbekiston Respublikasining fuqaro aviatsiyasini tubdan takomillashtirish chora-tadbirlari toʻgʻrisida” 2018-yil 27-noyabrdagi PF-5584-son Farmoniga muvofiq Vazirlar Mahkamasi qaror qiladi: 1. Quyidagilarni nazarda tutuvchi Xorijiy davlatlar fuqaro aviatsiyasi havo kemalarining ekspluatantlariga bir martalik parvozni amalga oshirish uchun ruxsatnoma berish tartibi toʻgʻrisidagi nizom ilovaga muvofiq tasdiqlansin: fuqaro aviatsiyasi aerodromlariga bir martalik parvozni amalga oshirish uchun soʻrovnomani taqdim etish va ruxsatnoma berish tartibi; bir martalik parvozni amalga oshirish uchun taqdim etilishi shart boʻlgan maʼlumotlar roʻyxati; Oʻzbekiston Respublikasi havo hududi orqali tranzit parvozni amalga oshirish uchun soʻrovnomani taqdim etish muddatlari. 2. Oʻzbekiston Respublikasi Transport vazirligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 3. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari A.J. Ramatov hamda Oʻzbekiston Respublikasi transport vaziri E.M. Ganiyev zimmasiga yuklansin. 1. Ushbu Nizom Oʻzbekiston Respublikasi Transport vazirligi huzuridagi Fuqaro aviatsiyasi agentligi (keyingi oʻrinlarda — Agentlik) tomonidan xorijiy davlatlar fuqaro aviatsiyasi havo kemalarining ekspluatantlariga Oʻzbekiston Respublikasi fuqaro aviatsiyasi aerodromlariga bir martalik parvozni amalga oshirish uchun ruxsatnoma berish tartibini belgilaydi. 2. Havo hududidan foydalanishga soʻrovnoma taqdim qilish tartibi Oʻzbekiston Respublikasi Samoviy hududidan foydalanish toʻgʻrisidagi nizom bilan belgilanadi va Oʻzbekiston Respublikasi Aeronavigatsiya maʼlumotlari toʻplamida eʼlon qilinadi. 3. Xorijiy davlatlarning davlat va eksperimental aviatsiyasi havo kemalariga bir martalik parvozni amalga oshirish uchun ruxsatnoma, shuningdek, Oʻzbekiston Respublikasi havo hududida xorijiy davlatlar havo kemalarining parvozlariga maxsus diplomatik ruxsatnomalar berish tartibi Oʻzbekiston Respublikasi Tashqi ishlar vazirligi tomonidan belgilanadi. 4. Ushbu Nizomda quyidagi asosiy tushunchalar qoʻllaniladi: ariza beruvchi — Oʻzbekiston Respublikasi fuqaro aviatsiyasi aerodromlariga bir martalik parvozni amalga oshirish uchun ruxsatnoma olish maqsadida Agentlikka yozma soʻrovnoma bilan murojaat qilgan xorijiy davlat aviatsiya maʼmuriyati, fuqaro aviatsiyasi havo kemasining ekspluatanti yoki ular tomonidan vakolat berilgan vakil; aerodrom — quruqlikdagi yoki suv sathidagi maxsus jihozlangan, havo kemalarining kelib qoʻnishi, joʻnashi va shu sath boʻylab harakatlanishi uchun toʻliq yoki qisman moʻljallangan, shuningdek, binolar, inshootlar hamda anjomlar joylashgan uchastka; aeroport — havo kemalarini qabul qilish va joʻnatishga, havo transportida tashishga xizmat koʻrsatishga moʻljallangan va shu maqsadlarda aerodrom, aerovokzal, boshqa inshootlar, shuningdek zarur qurilmalarga ega boʻlgan inshootlar majmuasi; bir martalik parvozni amalga oshirish uchun soʻrovnoma — ariza beruvchining Oʻzbekiston Respublikasi fuqaro aviatsiyasi aerodromlariga bir martalik parvozni amalga oshirish uchun ruxsatnoma olish maqsadida belgilangan muddatlarda taqdim qilingan soʻrovnomasi; bir martalik parvoz — xorijiy davlat fuqaro aviatsiyasi havo kemasining Oʻzbekiston Respublikasi fuqaro aviatsiyasi aerodromlariga jadvalda nazarda tutilmagan bir martalik parvozi; ruxsatnoma — xorijiy davlat fuqaro aviatsiyasi havo kemasining ekspluatantiga Oʻzbekiston Respublikasi fuqaro aviatsiyasi aerodromlariga bir martalik parvozni amalga oshirish uchun Agentlik tomonidan berilgan rasmiy hujjat; tranzit parvoz — havo kemasining Oʻzbekiston Respublikasi havo hududi orqali qoʻnmasdan amalga oshirgan parvozi; havo kemasi — atmosferada oʻzining havo bilan oʻzaro taʼsiri hisobiga ushlab turiladigan har qanday uchish apparati, yer yuzasidan qaytgan havo bilan oʻzaro taʼsir bundan mustasno; xavfli yuk — havo transportida tashish vaqtida yoʻlovchilar yoki ekipaj aʼzolarining sogʻligi, parvoz xavfsizligi yoki havo kemasi bortida joylashgan mol-mulk butligiga xavf tugʻdiruvchi buyumlar yoki moddalar; havo kemasining ekspluatanti — xorijiy davlatning havo kemasidan foydalanadigan yuridik yoki jismoniy shaxsi. 5. Ruxsatnoma ushbu Nizomga 1-ilovaga muvofiq sxema asosida beriladi. 6. Oʻzbekiston Respublikasi havo hududi orqali tranzit parvozlar Oʻzbekiston Respublikasi Aeronavigatsiya maʼlumotlari toʻplamida eʼlon qilingan manzilga ariza beruvchi tomonidan parvozni amalga oshirish manzilidan rejalashtirilgan joʻnash vaqtidan kamida yigirma toʻrt soat oldin taqdim etilgan soʻrovnomaga va kamida toʻrt soat oldin taqdim etilgan uchish rejasiga (flight plan) asosan amalga oshiriladi. 7. Oʻzbekiston Respublikasi fuqaro aviatsiyasi aerodromlariga bir martalik parvozni amalga oshirish uchun soʻrovnomalar (keyingi oʻrinlarda — soʻrovnoma) xorijiy davlatlar fuqaro aviatsiyasi havo kemalarining ekspluatantlari tomonidan Agentlikka bir martalik parvozni amalga oshirishdan kamida uch kun oldin taqdim etiladi. 8. Ariza beruvchi ruxsatnoma olish uchun Agentlikka soʻrovnomani ingliz yoki rus tillarda Oʻzbekiston Respublikasi Aeronavigatsiya maʼlumotlari toʻplamida eʼlon qilingan manzillarga mavjud aloqa kanallari (Internet jahon axborot tarmogʻi, pochta, telefon va boshqa elektron aloqa vositalari) orqali ushbu Nizomga 2-ilovadagi roʻyxatda nazarda tutilgan maʼlumotlarni taqdim etadi. Ariza beruvchidan ushbu Nizomga 2-ilovadagi roʻyxatda nazarda tutilmagan maʼlumotlarni taqdim etishni talab qilishga yoʻl qoʻyilmaydi. Agentlik ruxsatnoma olish uchun zarur boʻlgan maʼlumotlar roʻyxatini oʻz veb-saytiga joylashtiradi. 9. Ishonchli boʻlmagan yoki buzilgan maʼlumotlar taqdim etilganligi uchun ariza beruvchi qonun hujjatlariga muvofiq javob beradi. 10. Agentlik soʻrovnoma kelib tushgan kundan eʼtiboran uch kundan oshmagan muddatda soʻrovnomani koʻrib chiqadi. Favqulodda holatlarda, qidiruv-qutqaruv ishlarini bajarishda, tibbiy yordam, tabiiy va texnogen xususiyatga ega favqulodda vaziyatlar roʻy bergan taqdirda, insonparvarlik yordami koʻrsatish maqsadida bir martalik parvozni amalga oshirish uchun soʻrovnoma Agentlik tomonidan oʻn ikki soat ichida koʻrib chiqiladi. 11. Agentlik taqdim etilgan maʼlumotlar roʻyxatini koʻrib chiqadi va uning nusxasini “Uzbekistan Airports” AJ hamda “Oʼzaeronavigatsiya” Markazi” DUKga havo kemasini qabul qilish masalasini koʻrib chiqish va kelishish uchun yuboradi. 12. “Uzbekistan Airports” AJ bir kun ichida havo kemasining fuqaro aviatsiyasi aerodromiga uchib kelish vaqti bilan yer usti xizmatlari uchun toʻlov hujjatlarini koʻrib chiqadi va ijobiy qaror qabul qilinganda havo kemasini qabul qilishga rozilik beradi. 13. “Oʼzaeronavigatsiya” Markazi” DUK bir kun ichida maʼlumotlar roʻyxatini koʻrib chiqadi, ijobiy qaror qabul qilinganda Oʻzbekiston Respublikasi havo hududidan foydalanish uchun rozilik beradi. 14. Agentlik soʻrovnomani koʻrib chiqish va taqdim qilingan maʼlumotlarni tekshirish natijalariga asosan ruxsatnomani ushbu Nizomga 3-ilovadagi shaklga muvofiq bir kun muddatda rasmiylashtiradi. 15. Agentlik tomonidan bir martalik parvozni amalga oshirish uchun berilgan ruxsatnoma bir vaqtning oʻzida Oʻzbekiston Respublikasi havo hududidan foydalanishga berilgan ruxsatnoma hisoblanadi. 16. Soʻrovnomani koʻrib chiqish natijalari boʻyicha Agentlik tomonidan quyidagi qarorlardan biri qabul qilinadi: bir martalik parvozni amalga oshirish uchun ruxsatnoma berish toʻgʻrisida; bir martalik parvozni amalga oshirish uchun ruxsatnoma berishni rad etish toʻgʻrisida. Agentlik qabul qilingan qaror toʻgʻrisida ariza beruvchiga qabul qilingan sanadan boshlab, bir kundan kechiktirmay yozma ravishda xabar qiladi. 17. Ruxsatnoma berish quyidagi asoslarga koʻra rad etilishi mumkin: talab qilingan maʼlumotlar toʻliq hajmda taqdim qilinmasa; taqdim qilingan maʼlumotlar notoʻgʻri yoki buzib koʻrsatilgan boʻlsa; “Uzbekistan Airports” AJning yoki “Oʼzaeronavigatsiya” Markazi” DUKning havo kemasini qabul qilish imkoni yoʻqligi haqida asoslangan salbiy xulosasi mavjud boʻlsa. 18. Agentlik tomonidan bir martalik parvozni amalga oshirish uchun soʻrovnomani koʻrib chiqqanlik uchun yigʻim undirilmaydi. 19. Ruxsatnoma unda koʻrsatilgan havo kemasining uchish vaqtidan eʼtiboran 72 soat davomida amal qiladi. 20. Agentlikning qarori, shuningdek, Agentlik mansabdor shaxsining harakati (harakatsizligi) yuzasidan ariza beruvchi belgilangan tartibda shikoyat qilishi mumkin. 21. Ushbu Nizom talablarining buzilishida aybdor boʻlgan shaxslar qonun hujjatlariga muvofiq javob beradilar. 1. Havo kemasi ekspluatantining nomi va fuqaro aviatsiyasi xalqaro tashkilotining tasnifi boʻyicha uch harfli belgisi. 2. Havo kemasi haqida maʼlumotlar: a) fuqaro aviatsiyasi xalqaro tashkilotining tasnifi boʻyicha havo kemasining turi; b) havo kemasining tanituvchi indeksi (parvoz raqami); v) havo kemasining roʻyxatga olingan raqami; g) havo kemasining uchish-qoʻnish ogʻirligi; d) navigatsiya va aloqa uskunalarining turi; e) havo kemasi ekspluatanti va uning yuridik manzili. 3. Ekipaj haqida maʼlumotlar: a) havo kemasining komandiri; b) ekipaj aʼzolarining soni (ularning fuqaroligi koʻrsatilgan holda). 4. Rejalashtirilayotgan parvoz haqida axborot: a) parvoz maqsadi; b) uchish va qoʻnish punkti (fuqaro aviatsiyasi xalqaro tashkilotining kodlarida), Oʻzbekiston Respublikasi havo hududiga kirish va undan chiqish nuqtalari (punktlari) hamda hisoblangan vaqti koʻrsatilgan holda, universal muvofiqlashtirilgan vaqtda parvozni amalga oshirish sanasi va jadvali; v) Oʻzbekiston Respublikasi havo hududidagi parvozning yoʻnalishi va balandligi; g) yoʻlovchilar (soni, roʻyxati, maqomi, fuqaroligi); d) tashilayotgan yukning roʻyxati va tavsifi (xususiyati); e) havo kemasining ijarachisi va uning manzili; j) Oʻzbekiston Respublikasi hududida kutib oluvchi tomon (rekvizitlari); z) yuk joʻnatuvchi/yuk oluvchi (rekvizitlari); i) bortda qurol va oʻq-dorilar mavjudligi. 5. Oʻzbekiston Respublikasi havo hududida aeronavigatsiya xizmatlari uchun toʻlovchining bank rekvizitlari, manzili, telefon va faks raqamlari koʻrsatilgan toʻlov turi. 6. Havo kemasi bortida xavfli yuklar bilan bir martalik parvoz amalga oshirishilgan taqdirda, ariza beruvchi Agentlikka Birlashgan Millatlar Tashkiloti roʻyxatiga kiritilgan xavfli yuklarning raqamini koʻrsatgan holda, havo orqali xavfli yuklarni tashish bilan bogʻliq faoliyatni amalga oshirish huquqini beruvchi sertifikatning nusxasini taqdim etadi. Xorijiy davlatlarning fuqaro aviatsiyasi havo kemalarining ekspluatantlari tomonidan Oʻzbekiston Respublikasi fuqaro aviatsiyasi aerodromlariga bir martalik parvozni amalga oshirish uchun quyidagi koʻrinishdagi ruxsatnoma beriladi: CAA UZB — ruxsatnoma beruvchi organning, ushbu holatdaAgentlikning qisqartmasi 123 — joriy oyda berilgan ruxsatnomaning tartib raqami 08 — ruxsatnoma berilgan yildagi oy raqami 2020 — ruxsatnoma berilgan yil TAS — Oʻzbekiston Respublikasi hududida qoʻnish manzilining, ushbu holda Toshkentning, uch harfli belgisi